Pentagon: O'zbekiston va Tojikistonga olib qochilgan harbiy havo vositalari Tolibonga berilmaydi 
AQSh Mudofaa vazirligi matbuot kotibi Jon Kirbi 2021-yilning avgust oyida Tolibondan qochgan afg'on havo kuchlari O'zbekiston va Tojikistonga uchib borgan samolyot va vertolyotlar qaytarilmaydi. 
Tolibon bu boradagi talablarini oxirgi paytlarda balandroq ovozda ayta boshlagan. Ammo Kobuldagi muvaqqat hukumatga ko'ra, O'zbekiston va Tojikiston bilan muloqot samimiy va aloqalar ijobiy, ya'ni Tolibon Toshkent va Dushanbe bilan bu masalani deb orani buzishni istamaydi. Bu davlatlarga olib borilgan samolyot va vertolyotlar ichida Amerika afg'on havo kuchlariga bergan vositalar bo'lsa, Pentagonga ko'ra, Tolibon ularni olishga umid qilmasligi kerak. Qo'shni davlatga qochgan afg'on zobitlari, jumladan harbiy uchuvchilar o'tgan yilning kuzida Amerikaga evakuatsiya qilingan. "Biz bu masala ustida ishlayapmiz. Sizga yakuniy qarorlar xususida biror yangilik bera olmayman. Lekin bir narsani aniq aytishim mumkin, bu vositalar Afg'onistonga Tolibon ishlatishi uchun yuborilmaydi", - deydi Kirbi. Tolibon Amerika tomonidan Afg'onistonning rasmiy hukumati deya tan olinmagan. Bayden ma'muriyati Tolibondan inson huquqlari va fuqaro erkinliklarini ta'minlashni talab qilmoqda. Afg'onistonda xalqqa bu harakat qanday munosabatda ekanini kuzatayotgan AQSh hukumati hozirgi vaziyatdan norozi. Pentagon uchun asosiy vazifa AQSh xavfsizligini ta'minlash, deya eslatadi Kirbi. Afg'onistondan biror terror tahdidi bo'lmasligi lozim. Shu bois ham kontrterrorizm choralariga e'tibor katta, deydi rasmiy. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.